# விக்கிப்பீடியா:ஆலமரத்தடி/தொகுப்பு69

## இம்தாத் அவர்களின் விமர்சனங்கள்

### தகவலுழவன் கருத்துகள் பற்றி சில கருத்துகள்

- மேலே காணும் உங்கள் இடுகையில் நல்ல கருத்துகள் பலவற்றைத் தெரிவித்துள்ளீர்கள். அவற்றுள் சில குறித்து எனது கருத்துகளை வெளிப்படுத்த விரும்புகிறேன்:  
- //விக்கியில் செயல் படாதவர்களைப் பற்றி, நாம் உரையாட வேண்டுமா?//  
என்னைக் கேட்டால் உரையாட வேண்டாம் என்றே சொல்வேன். தமிழ் பற்றியும் தமிழைக் கையாளுகின்ற/கையாள வேண்டிய முறை பற்றியும் பல கருத்துகளை நாம் வாசிக்க நேரிடலாம். அவை ஒவ்வொன்றுக்கும் விக்கிப் பயனர்கள் பதிலளிக்க வேண்டும் என்ற தேவை இல்லை. ஆனால் தமிழ் விக்கியைப் பற்றி குறைகூறுகின்ற விதத்தில் சிலர் இணையத்தளங்களில் எழுதிவருவது உங்களுக்கும் தெரியும், எல்லாருக்கும் தெரியும். அவர்களுக்கு தமிழ் விக்கியின் உண்மை நிலை பற்றியும் அணுகுமுறை, கொள்கைகள் பற்றியும் விக்கிப் பயனர்கள் தகுந்த விதத்தில் பதில் கொடுப்பது வரவேற்க வேண்டிய ஒன்று என நான் கருதுகிறேன். ஆனால் அந்த "வெளி" உரையாடலை இங்கே தமிழ் விக்கியில் கொண்டுவந்து புகுத்த வேண்டியதில்லை என்பது என் பணிவான கருத்து.  
- //கிரந்தம் பற்றி, பல தமிழ் முன்னோடிகள் எழுதிய கட்டுரைகளை, விக்கியில் இணைப்பதே நல்ல நடைமுறை.//  
இது நல்ல கருத்து. ஆனால் தமிழ் விக்கியில் இதைச் செய்வதைவிட விக்கிமூலத்தில் செய்து, விக்கியில் தொடர்புடைய கட்டுரைகளில் இணைப்புகளைக் கொடுத்துவிடுவது பயனுள்ளதாக இருக்கும். ஆனால், விக்கிமூலத்தில் பலர் இடுகை செய்வதுபோலத் தெரியவில்லை.
- //விக்கி அறிஞர்களுக்கா?கற்பவருக்கா?//  
இதை நீங்களும் நானும் தீர்மானிக்க முடியாது என்பதே என் கருத்து. விக்கி என்பது எல்லா இணையத்தளங்களைப் போல உலகளாவிய சொத்து. அதை யார்யார் பயன்படுத்துகிறார்கள்/பயன்படுத்த வேண்டும் என்பது குறித்து எந்தவொரு வரையறையோ எல்லைக்கோடோ இல்லை. ஆனால், விக்கியின் உருவாக்கத்தைப் பொறுத்த மட்டில் ஒருசில அடிப்படைக் கொள்கைகள் ஏற்கெனவே உள்ளன: நல்ல, தரமான, நம்பகமான இடுகைகள் விக்கியில் உண்டு என்னும் எதிர்பார்ப்போடுதான் விக்கி என்னும் கட்டற்ற **கலைக்களஞ்சியத்தை** பயனர்கள் அணுகுகின்றார்கள். அவர்கள் ஏமாற்றம் அடையாதவாறு விக்கியின் தரம் இருக்கவேண்டும் என்பதில் உங்களுக்கோ எனக்கோ ஐயமில்லை. தமிழ் நடையைப் பொறுத்தமட்டில், எளிமை, தெளிவு, இலக்கிய இலக்கண மரபு பேணல், தமிழின் தனித்தன்மையைக் காத்து பிறமொழிக் கலப்புகளைத் தவிர்த்தல் போன்ற பண்புகள் இருக்கவேண்டும் என்று கருதுகிறேன். பொது ஊடகங்கள் ஆங்கிலமும் வடமொழியும் கலந்து எழுதும்போது விக்கி மட்டும் விதிவிலக்கா என்று கேட்கும் கேள்வி முறையானதல்ல என்று நினைக்கிறேன். விக்கி என்பது ஒரு கலைக்களஞ்சியம்; அதற்கென்று ஒரு தரம் உண்டு. அதைக் காப்பதில் நாம் கவனம் செலுத்த வேண்டும் என்பது என் கருத்து.  
- //அனைத்து விக்கியின், மாதங்களில் கிரந்தத்தை நீக்க முயற்சித்தவர், கடைசிவரை அனைத்து இடங்களிலும், மாதங்களில் கிரந்தத்தை நீக்காமல் அப்படியே விட்டு விட்டு போனதால், பலரின் நேரம் தான் சூறையாடப்பட்டது. அதனால் விக்சனரியிலும் பல தொந்தரவுகள் ஏற்பட்டது.//  
இங்கே தகவலுழவன் யாரையும் பெயர்சொல்லிக் குறிப்பிடாவிட்டாலும் அவர் பெயர் பலருக்கும் தெரியும் என்றே ஊகிக்கிறேன். விக்கியும் விக்சனரியும் "கட்டற்றவை" என்பதால் அவ்வப்போது சில திருத்தங்களுக்கும் மாற்றங்களுக்கும் உட்பட்டுத்தான் அதன் வளர்ச்சி நிகழ்கிறது என்பது எல்லாப் பயனர்களுக்குமே தெரிந்த ஒன்று. மேலும், விக்கியும் விக்சனரியும் கூட்டுமுயற்சி என்பதால் பலருடைய ஒத்துழைப்போடுதான் அது வளர்ந்து வருகிறது. தகவலுழவன் விக்சனரியில் ஊக்கத்தோடு உழைப்பது கண்டு நான் பலமுறை வியந்ததுண்டு. எனவே, கூட்டுமுயற்சி என்னும் அடித்தளம் குலைந்துவிடாமல் பார்ப்பது நல்லது என்று கருதுகிறேன்.  
- //பாரதியின் பல கட்டுரைகளில், கிரந்தமுள்ள சொற்கள் பயன்படுத்தப்படுகிறது. உண்மையில் அதன் பொருள் புரிய, இப்பகுப்பின் வளர்ச்சி அவசியம் தானே? தோள் கொடுப்பீர்கள் தோழர்களே! வணக்கம்//  
தகவலுழவன் தமிழில் பயில்கின்ற பிறமொழிச் சொற்களை விக்சனரியில் இடுகை செய்யக் கேட்பது ஒரு நியாயமான கோரிக்கை என்றே கருதுகிறேன். பாரதியின் படைப்புகளில் வடமொழிச் சொற்கள் உண்டு, அவர் கிரந்தத்தைப் பயன்படுத்தியது உண்டு என்று தகவலுழவன் கூறுவதில் உண்மை உள்ளது. ஆயினும் பாரதி இன்றைய தமிழ் நடைக்கும் வளர்ச்சிக்கும் வழிகாட்டினார் என்பதையும் நாம் மறத்தலாகாது. பாரதி இறந்து இன்று ஏறக்குறைய ஒரு நூற்றாண்டு ஆகிறது. தமிழ் உரைநடையும் வளர்ந்துள்ளது. எனவே, எழுத்துக்கு எழுத்து பாரதியை நாம் பின்பற்றுவதைவிட, அவர் வகுத்துத் தந்த வழியில் முன்னேறிச் செல்வதே நலம் என்று கருதுகிறேன்.  
- தகவலுழவன், நீங்கள் கூறியவற்றில் குறைகாண்பது என் நோக்கம் அல்ல. மாறாக, சில கருத்துகளை விக்கியரோடு பகிர்ந்திட வாய்ப்பளித்தீர்கள். நன்றி! தொடர்க உங்கள் விக்கிப் பணி! --பவுல்-Paul 05:24, 7 பெப்ரவரி 2012 (UTC)  
"2) மற்றொன்று சாதரண ஒரு பயன்பாட்டளரிடம், கிரந்த ஆளுமை இருக்கிறது. ஆங்கில மொழி கலப்பு இருக்கிறது. அதனை குறைக்க நாமென்ன செய்யப்போகிறோம்?விக்கி அறிஞர்களுக்கா?கற்பவருக்கா?"  
:: நீங்கள் சாதாரண பயனர் என்று யாரைக் குறிப்பிடுகிறீகள். ஆங்கில வழி படித்த, அல்லது ஆங்கிலம் அதிகம் கலந்து பேசுவோரை மட்டுமா. ஈழத்தில் பெரும்பான்மையினருக்கு ஆங்கிலம் தெரியாது. தமிழிநாட்டிலும் பெரும்பான்மையினர் நிலைமை அப்படியே. கிரந்தமும் எல்லா இடங்களிலும் மிகையாகப் பயன்படுத்தப்படுவதில்லை. ஆங்கிலமும் சமசுகிருதமும் படித்துதான் தமிழ் புரிந்து கொள்லாம் என்ற நிலைமை பாதகமானது. --Natkeeran 19:00, 7 பெப்ரவரி 2012 (UTC)